

**НАРОДНО ЧИТАЛИЩЕ „ВЪЗРАЖДАНЕ – 1922“**

**НЕГУШЕВО**

**negushevo-chitalishte@abv.bg**

**Д О К Л А Д**

**ЗА ДЕЙНОСТТА НА ЧИТАЛИЩЕТО ПРЕЗ 2022 г.**

В началото на годината, във връзка с полу-пандемичната обстановка, в читалището нямаше мероприятия.

През месец март направихме събиране в салона, на което малки и големи изработиха мартенички. Украсени бяха входа на Общината, читалището и салона.

От 1.04.2022г., длъжността Читалищен секретар в НЧ „Възраждане – 1922“ Негушево, пое Елка Радойновска.

Своевременно се възползвахме от дигиталните инструменти на Фейсбук и бе направена Фейсбук страница на читалището. Така, се организира комуникацията между всички членове на читалището, както и на много жители на Негушево и останалите читалища в Община Горна Малина. Страницата е тип „частна група“, за да имаме възможност да контролираме достъпа на външни лица до нея и данните остават защитени, в рамките на отговорностите на Фейсбук за защите на личните данни.

Сформирана бе танцова група, която се ръкови от нея и от Валентин Христов. Репетициите се провеждаха интензивно - 3 пъти седмично, с цел успешното представяне на концерта за 100 годишнината на читалището, която предстоеше след месец. В групата се включиха и жители от Горна Малина, Саранци, Осойца и Макоцево.

Няколко дни по-късно, започна и подготовката на Лазарките, за да успеем да проведем традиционния обичай Лазаруване. В него взеха участие множестово дечица и техните родители, също. Получихме подкрепата на всички, както в подготовката, така и в провеждането на празника. Имаше много радост, усмивки и сълзи от умиление от жителите на Негушево.

Последва Великденската творителница, превърнала се в празник за селото, на която дечица и родители боядисваха, рисуваха и играха. Имаше танци, стихчета и песнички.

На Великден, по-големите Лазарки минаха през селото и раздадоха на възрастни жители на селото от боядисаните яйца.

За 30.04.2022г. беше организирана 100 годишнината на читалището, отбелязана с голям концерт, на който се представиха всички читалища от Община Горна Малина. Към мероприятията за празника бе включена и изложба от пана – исторически преглед на читалищната дейност през годините. Открита бе и паметна плоча на основателя на читалището - Александър Цветанов. Представен бе и доклад за живота и дейността му. Специален гост на тържеството бе неговата дъщерята – Цветанка Шаламанова. На празника ни приветстваха лично Кмета на Община Горна Малина, инж. Ангел Жиланов, а също и гости от Общината. Инициатор и изпълнител по тези проекти бе Михаил Танев. Благодарим, Мишо!

Нашият танцов състав откри програмата за годишнината с две впечатляващи хора. Имаше почерпка за всички гости, в която освен поръчания кетъринг, добавихме и множество домашно приготвени вкусотийки от жители на селото. Благодарим ви!

Благодарение на близките ни отношения с Български арт и фолклорен център „НЕСТИЯ“, те осигуриха безвъзмездно озвучаването на мероприятието, включително и гост-певица.

Скоро след това, имахме и първата проява на танцовата група на външен форум - представихме Негушево на V-ти национален конкурс „При шопите“ в гр. Елин Пелин., едва месец след създаването си.

На 6 май, за Гергьовден, имаше празник на Комкалника, на който Михаил Танев приветства гостите, а ние допълнихме празника с програма танци.

За 24ти май, празника на българската писменост, просвета и култура, организирахме празник пред читалището. Децата участваха с песнички, стихчета и рисунки. Имаше и хоро на площада. Направена бе празнична шатра с нагледни тематични материали, а всяко дете получи за подарък книжка – осигурена от читалището.

За празника бе открит и детски кът с библиотека и занимателни игри – свободно достъпен. Масичките и столчетата бяха закупени с дарени средства /от Кмета на общината г-н Жиланов и от Сдружението на читалищата в Община Горна Малина – Благодарим!/, а книжките и игрите – от жители на Негушево. Имаше и почерпка за присъстващите на празника, осигурена от самите участници.

За 1ви юни, Денят на детето, читалището организира тържество на площада. Осигурихме аниматори, а след тях имаше песни и танци, украса на цялата градинка с балони и почерпка за всички. Всички се включиха в подготовката и провеждането.

На 25ти юни, съвместно с инициативния комитет на първия успешен референдум в България, организирахме и участвахме в 11тата годишнина от провеждането му. Състоя се на монумента в Негушево. С детски рисунки на асфалт, песни, танци и пускане хвърчила и балони, под надслов „За чиста природа в нашата община!“. Имахме гости и от други населени места, в т.ч. дечица от Макоцево. Осигурихме и почерпка за всички участници. Финасирането бе от Михайл Танев. Благодарим!

Месеците юли и август бяха наситени с редица неформални мероприятия – всяка репетиция на танцовия състав се превръщаше в малък празник за селото, игри на открито, пеене на любители, и завършваше с футболен турнир.

Направихме и няколко съвместни концерта с читалището в Макоцево. Първият концерт беше в Макоцево, а ние, като гости, взехме участие. Последва съвместен концерт в Саранци, и в Негушево. На тези прояви ние участвахме с танцьори, с любители певци, а малките дечица представиха стихчета и любими песнички. Концерта в Негушево се превърна в голям празник!

Дадохме възможност на дечица и техните родители да се изявят с любителско пеене, като репетициите се провеждаха всяка събота.

По това време се създаде и Театралната работилничка, водена от Михаела Танева. Малки и големи дечица се събираха и в игри творяха. Сами рисуваха и изработваха необходимите маски, декори и др. Подготвени бяха две пиески, които децата представиха на Коледното тъжество през декември.

Започнахме и любителски уроци по китара, в които се включиха както дечица, така и родители.

Благодарение на Нина Трънкова, читалището ни получи верификация на локацията в Google – гостите ни вече могат да ползват навигация до адреса. Чрез нея имаме възможност да информираме хората, които не ползват Фейсбук или Вайбър, за програмата и събитията в читалището, както и да документираме публичните ни изяви. Благодарим ти, Нинка!

С общи усилия, успяхме да поставим баскетболен кош на площадката пред читалището и осигурихме топки. Надка Витанова предостави коша, родители помогнаха за монтажа и усилване на конструкцията му. Благодарим на всички!

В края на лятото, читалището организира празник за децата „Лятото продължава“. Имаше футболен турнир, състезателни игри, песни, танци, рисунки на асфалт, волейбол и др. Всички се включиха в подготовката и провеждането, вкл. в осигуряване на почерпката. Благодарим ви!

Взехме участие в лятната лавандулова работилничка, организирана от Нина Трънкова и църковното настоятелство, както и в чудните кино-вечери, организирани от Здравко Деков.

В салона на читалището организирахме прожекция за най-малките – анимация.

Читалището взе активно участие в множество културни мероприятия в населените места в Община Горна Малина – събор на с. Осойца, събор в Долна Малина, събор на Горна Малина, 100 годишнина на читалището в с. Стъргел, 100 годишнина на читалището в с. Осойца, OPEN FEST Долна Малина и др.

За 15ти септември, бяхме поканени, и с радост открихме възстановеното училище в Осойца. Освен с танци, направихме и самият ритуал по откриването на училището и посрещане на учениците.

На благотворителното мероприятие „За Едно Хоро – За ЕдноДобро“, за лечението на Кати, което се проведе в Елин Пелин, читалището участва с танцьорите, като събра освен лични средства и такива, от жители на Негушево, които нямаха възможност да участват.

На 24.09.2022г., танцовият състав на читалището, заедно с Анна Павлова от любителското пеене, взеха участие в XXII национален фолклорен фестивал „При шопите в Казичене“ 2022, кадето бяха удостоени с почетна грамота и награда – 3то масто! Първата ни спечелена награда от фестивал! Благодарим на всички самодейци!

Към мероприятията за Деня на Будителите, присъствахме на организираното от „Център за социална рехабилитация и интеграция“ - Горна Малина тържество, където връчихме грамота на Свещеноиконом Серафим, за родолюбието, будителския дух и изключителен принос за Негушево. Читалището, като институция за запазване и развитие на човешкия дух, благодари на един свят човек, за приноса му към същото дело! Грамотата, като идеен проект и изработка, бе направена от Михаил Танев. Благодарим!

За деня на будителите, децата се събраха в читалището и изработиха картички, моливници и малки постери с тематична насоченост. Част от тези картички бяха подарени на учителките в детската градина в Горна Малина. Илиана Добрева осигури материали и участва в творенето, заедно с Диляна Балевска. Така, бе поставено началото на нашата Арт-творителница.

Заниманията на Арт-творителничката се водят на доброволни начала от Диляна Балевска и се провеждат всяка събота, като децата /заедно с техните родители/ изработват тематични материали, според наближаващите празници – суровачки, коледна украса за голямата елха пред кметството, коледна украса за салона, картички, играчки, мартенички и др.

На 14.10, за традиционния събор на с. Негушево, читалището организира голям концерт. Поканихме самодейци от всички 14 читалища в Община Горна Малина и ансамбъл „Шопе“, с които съвместно поздравихме жителите и гостите на селото. Кметът на Община Горна Малина – инж. Ангел Жиланов, дойде лично да ни поздрави за празника. Благодарим на всички членове на читалището, които сътвориха чудеса и осигуриха почерпка за всички участници!

За наближаващите Коледни празници, читалището организира украсяване на елхата пред кметството и в салона – „Коледна магия“, в който се включиха всички - и малки, и големи. Оформен бе коледен кът на сцената в салона, където с удоволствие се снимаме пред Коледния декор, осигурен от Илияна Добрева. Благодарим!

По инициатива на Владимир и с помощта на Пенко Пенков, Кмет на Негушево, бе организирано „Запалване на елхата“ – празник за селото, на който се събрахме под елхата. Имаше огън, почерпка и танци. Благодарим!

За коледното настроение допринесе и организираното от читалището мероприятие „Заедно на Коледа“ – коледно парти на всички читалища в Община Горна Малина и приятели. Получи се колоритен празник, благодарение на кукерите от Осойца, коледарчетата от Белопоци, тъпаните от Чеканчево, песните от Осойца и всички самодейци от общината. Цветанка Иванова - Зам. Кмет на Община Горна Малина, ни поздрави и беше част от мероприятието. Надяваме се, че тази наша инициатива ще се превърне в ежегодно мероприятие за читалищата!

За децата на Негушево, читалището организира „Посрещане на Коледа“ – тържество, на което театралната ни работилничка представи 2 пиески, аниматори играха и забавляваха дечицата, а Дяда Коледа им раздаде подаръци. Почерпката бе осигурена лично от членове на читалището. Благодарим!

Към празничните инициативи на читалището, се проведе и концерт за деца – „Музикално вълшебство“, проведен в дните след Коледа. Музикантът Константин Кучев ни пренесе в света на музиката с интерактивни песни и разкази. Благодарим!

С тези мероприятия приключи 2022 година.

В началото на 2023 година, читалището организира празник за Бабин ден. На него бе пресъздаден традиционния обичай, имаше концерт от танцъорите, както и гости от читалищата в Осойца и Макоцево, дошли да ни поздрават с песни и изпълнения на акордеон. Благодарим! Всички членове на читалището участваха в подготовката на празника, вкл. и в приготвянето на богата трапеза.

За празника „Баба Марта“, в Арт-творителницата се изработваха мартенички. Част от тях бяха сложени в магазина за благотворителна продажба, а останалата част Диляна раздаде на възрастните жители на Негушево.

На 3ти март, за Националния празник на България, нашето читалище представи Негушево на тържественото честване на паметника на Арабаконак, организирано от Община Горна Малина. Към нас се присъединиха и нашите приятели от читалищата в Саранци и Макоцево. Читалището получи благодарствено писмо от Кмета на Общината – инж. А. Жиланов. Общината осигури транспорт до мястото на събитието. Благодарим!

Читалището инициира и подкрепя спортни мероприятия, в които се включват много желаещи. Осигурени бяха 10 спортни тениски, брандирани с надпис „Негушево“.

За международния ден на жената, 8ми март, организирахме тържество в салона. Участие взеха нашите самодейци-танцъори, а Анна Павлова поздрави гостите с песни. Личен поздрав за празника получихме и от инж. Ангел Жиланов, Кмет на Община Горна Малина. Благодарим на всички за чудесната подготовка и веселия празник!

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Освен културните мероприятия през изтеклата година, ръководството на читалището изпълни и множество дейности, свързани с функционирането на читалището като институция – регистрация в Агенция по вписванията, регистрация в Министерство на културата, регистрация в публичния регистър на читалищата, регистрация в регистъра на библиотеките, отчети и доклади към Общината, участия в събрания на Сдружение на читалищата в Община Горна Малина и редица други.

Тук е и мястото да обърнем внимание и на други дейности, касаещи читалището и провокирани от новите ни нужди:

Със съдействието на Кмета на Негушево – г-н Пенко Пенков и финансирано от Община Горна Малина,

* беше поставена нова дограма на прозорците и вратата на салона в читалището. Благодарим!;
* Върху площаката пред Общината и читалището бе положен нов асфалт, така че, можем да танцуваме с удоволствие там! Благодарим!.

Църковното настоятелство при храм “Света Преподобна Параскева“ Негушево, дари 1000лв. на читалището, с изричното желание да се подпомогне закупуването на народни носии за читалището! Благодарим!

С доброволен труд, Владимир Димитров и Даниел Шопски, боядисаха салона на читалището. Боята осигури Кмета Пенко Пенков. Благодарим!

Възстановено беше използването на сцената в салона, както и битовия кът на нея! Включиха се всички дейни членове на настоятелството. Благодарим!

Отопление през зимните месеци имахме благодарение на Валентин Христов и Владимир Димитров, които сякоха и цепиха изсъхнали дървета. Благодарим!

Нови носии за танцовия състав имаме благодарение на Елка Радойновска. Благодарим!

Нови шкафове за детския кът, бюро, метален шкаф за спортни принадлежности, флип-чартове, магнитни дъски, столове за библиотеката, стол за бюро, канцеларски материали идр., са осигурени от Надка Витанова. Благодарим!

Читалището разполага с Тенис-маса, дарена от Кмета Пенко Пенков. Благодарим!

Ремонта на озвучителната колона, както и спортните тениски, с надпис Негушево, които ползваме за футболните срещи на селото, бяха осигурени от Валентин Христов. Благодарим!

Средства за почистване на салона осигуриха Вероника Николова и Владимир Димитров. Благодарим!

Най-важното, въпреки че го посочваме последно, е отговорното плащане на членския внос към читалището! Благодарение на него, читалището може да работи спокойно, въпреки, че бюджета за предходната 2022г. бе орязан драстично, а за 2023 година изобщо няма такъв! Благодарим ви!

ПРЕДСЕДАТЕЛ: НАДКА ВИТАНОВА